Roy Andersen, forfatter Foto: aschehoug.no

Denne høsten gir Aschehoug ut boka «Redningsmenn og lykkejegere».

Boka sorterer under forlagets faktabøker, men innholdet er en roman verdig.

Det handler om 113 personer, hovedsakelig reindriftssamer, som på slutten av 1800-tallet dro fra Finnmark til Alaska. På oppdrag fra den amerikanske regjeringen skulle de hjelpe inuittene å starte reindrift slik at de ikke led hungersnød.

Var med på julenisse-show

I boka konkluderer forfatter Roy Andersen at samenes reinsdyr formet verdens oppfatning av julenissen.

– I 1914 kom norskamerikaneren Gudbrand Lomen fra Valdres til Alaska og kjøper opp rein fra samene for å starte kjøttproduksjon. Markedet ble raskt mettet, så han retter blikket mot USA. Der får han et reklamebyrå til å lage en kampanje som ender med at han sammen med samer og noen eskimoer reiser USA rundt med reinsdyra. De lager førjulsshow, og jeg har sett film der hundretusener står i gatene og ser julenissen komme med reinsdyr og slede, forteller Andersen.

I arbeidet har han gjennomgått både amerikanske og norske kilder om samisk utvandring.

LES OGSÅ: Den mystiske samekvinnen i USA

(Artikkelen fortsetter under bildet)

– Coca Cola og Disney fulgte på

Julenissen poserer med slede og reinsdyr i Pennsylvania på begynnelsen av 1900-tallet. Foto: University of Washington Libraries, Special Collections, [SOC881]

Historien om julenissen og reinsdyret dukker imidlertid opp allerede i Clement Clarke Moore (1779-1863) sin barensang «The Night Before Chrismas». Der heter det “When, what to my wondering eyes should appear, but a miniature sleigh, and eight tiny reindeer”.

– Men det er med samenes reinsdyr at kommersialiseringen av julenissen blir til og når ut, for både Coca Cola og Disney hiver seg etter hvert på, forklarer forfatteren.

Førsteamanuensis Bård A. Berg ved Universitetet i Tromsø har forsket på samisk immigrasjon til USA og Canada.

Han har studert både norske og amerikanske kilder om samenes utvandringshistorie, og mener samenes reinsdyr har en nøkkelrolle i måten julenissen er fremstilt på i dag.

– Det var jo ikke tamme reinsdyr i området før samene kom, påpeker Berg.

